Eiropas muflons

Eiropas muflons (Ovis orientalis musimon) ir viena no savvaļas aitas (Ovis orientalis) pasugām, kas pieder muflonu grupai (Ovis orientalis orientalis grupa).

Ilgu laiku Eiropas muflons tika sistematizēts kā suga Ovis musimon, līdz DNS pētījumos tika atklāts, ka tā ir viena no savvaļas aitas pasugām.Molecular analysis of wild and domestic sheep questions current nomenclature and provides evidence for domestication from two different subspecies Zinātnieki uzskata, ka neolīta laikā apmēram pirms 7000 gadu Korsikā, Sardīnijā, kā arī Rodas salā un Kiprā ir tikušas introducētas pirmatnējās mājas aitas. Uz salām tās atkal sāka dzīvot savvaļā, un vairāku tūkstošu gadu laikā izveidojās Eiropas muflons (O. aries musimon) un Kipras muflons (O. orientalis ophion). Eiropā pēc kāda laika savvaļas Eiropas muflonus sāka izmantot mājas aitu selekcijā, un tie kļuva par vienu no mūsdienu mājas aitu priekštečiem. Otra muflonu pasuga, no kuras ir cēlusies mājas aita, ir Āzijas muflons (Ovis orientalis orientalis). Turklāt Āzijā saskaņā ar DNS pētījumiem mājas aitu domestikācijā ir izmantots tikai Āzijas muflons.

 Izplatība 
Eiropas muflona dabīgais izplatības areāls aptver Vidusjūras salas Sardīniju un Korsiku, kur tas ir kļuvis par reti sastopamu dzīvnieku.

Pēdējo 250 gadu laikā Eiropas mufloni ir veiksmīgi introducēti kontinentālajā Eiropā.Evaluation of European Mouflon Tie ir sastopami Spānijas, Francijas, Vācijas, Itālijas, Šveices, Austrijas, Nīderlandes, Čehijas, Polijas, Slovākijas, Ungārijas, Bulgārijas un Rumānijas teritorijās, kā arī Kanāriju salās un pat dažās ziemeļu valstīs, kā Zviedrijā un Somijā. Nelielas populācijas dzīvo arī Kergelēna arhipelāga salās Indijas okeānā un Veliki Brijunas salā Adrijas jūras piekrastē. Kopš  Eiropas mufloni ir sekmīgi introducēti Dienvidamerikā un Ziemeļamerikā, tomēr tie ļoti reti ir tīršķirnes mufloni. Ziemeļamerikā tie bieži ir jaukti ar mājas aitām. Mufloni ir introducēti arī Havaju salās, kur tie nodara lielu postu salu videi.

 Izskats 
Eiropas muflons ir vidēji liela savvaļas aita. Tā ķermeņa garums ir 110—130 cm, augstums skaustā ir 65—75 cm, svars 30—45 kg.Eiropas muflons

Eiropas muflonam ir sarkanbrūns vai pelēkbrūns, īss apmatojums ar tumšu svītru visā muguras garumā un ar gaišiem, sedliem līdzīgiem laukumiem abās muguras pusēs. Pavēdere ir gaiša, kā arī uz kājām ir gaišas "zeķes" — gaišas kājas no ceļgaliem uz leju. Tā seja ir pelēkbrūna, bet purns balts, arī ap acīm tam ir gaiši laukumi. Krūtis un pakakle tēviņiem ir melnas, un uz kakla veidojas kakla krēpes. Apmatojums ļoti biezs un raupjš. Ziemā tas ir dubults, jo muflonam izaug bieza un silta pavilna, kuru sargā garāki akotmati.European mouflon Arī krāsa ziemas periodā nomainās, tā kļūst kastaņbrūna, sarkanīgāka. Gaišie laukumi uz muguras paliek gandrīz balti. Mātītes ir gaišāk brūnas kā tēviņi, tām ir arī gaiša pavēdere, bet ne tik kontrastaini balta kā tēviņiem. Muguras tumšās svītras nav, vai arī tā ir tikko pamanāma.

Abiem dzimumiem ir ragi, lai gan daļai mātīšu ragi var nebūt. Tēviņu ragi ir lieli, masīvi un grezni izliekti. Ragu garums ir 60 cm un vairāk. Jo ragi lielāki, jo augstāku vietu hierarhijā ieņem tēviņš.

 Uzvedība 
Kā lielākā daļa savvaļas aitu, Eiropas muflons dzīvo kalnainos apvidos. Vislabprātāk tas apmetas virs mežu līnijas augstkalnu pļavās, bet ir diezgan labi iedzīvojies arī Eiropas mežos. Korsikā muflons ir sastopams stāvo un akmeņaino klinšu pašās virsotnēs, kur tas ir aizsargāts no plēsējiem. Tas ir uzmanīgs dzīvnieks un baroties dodas agri no rīta vai vēlu vakarā.

Tēviņi un mātītes pamatā dzīvo atsevišķi un tikai riesta laikā tiek veidoti jaukto dzimumu bari. Mātītes ir sociāli dzīvnieki un kopā ar jēriem veido baru, kas parasti ganās vislabākajās ganību vietās. Toties tēviņi ir vientuļnieki un sabiedrību meklē tikai riesta laikā. Muflonu riests sākas vēlu rudenī un ilgst līdz ziemas sākumam. Aunu dominējošo stāvokli lielā mērā nosaka to vecums un ragu lielums. Ja divi tēviņi nevienojas par dominanci savā starpā, tad sākas riesta ragu cīņas.

 Barība 
Kā visas savvaļas aitas, Eiropas mufloni pamatā barojas ar zāli, bet ēd arī koku lapas un dzinumus. Tāpat kā citiem atgremotājiem tiem ir 4 kameru kuņģis un barība tiek saģremota divas reizes. Pirmajā reizē barība tiek ātri saplūkta, pavirši sakošļāta un norīta, bet otrajā reizē klusā un mierīgā vietā muflons noguļas, atrij zāli un to sakošļā vēlreiz un tad norij pēdējo reizi.

 Reprodukcija 
Mātītēm dzimumbriedums iestājas 2—3 gadu vecumā. Tēviņi sāk pāroties apmēram 7 gadu vecumā, kad tie ir pietiekami nobrieduši un spēcīgi. Grūsnība ilgst 210 dienas. Parasti piedzimst 1 vai 2 jēri. Jau dažas minūtes pēc piedzimšanas tie spēj nostāties uz savām kājām un sekot mātei. Pieaugot jaunās mātītes paliek vienā barā ar mātēm, bet jaunie tēviņi pamet baru 2—4 gadu vecumā.

Muflonu dzīves ilgums ir 6—7 gadi, bet atsevišķi indivīdi var nodzīvot līdz 20 gadiem.

 Atsauces 

 Ārējās saites 

 Buku audzētava: Muflons
 Majestic Mouflons 
 ARKive: Mouflon (Ovis orientalis)
 European Mouflon - Europe
 Endangered wild sheep clone reported to be healthy
 Corsican Mouflon

Kategorija:Aitas
Kategorija:Eiropas fauna
Kategorija:Francijas fauna
Kategorija:Spānijas fauna
Kategorija:Itālijas fauna